Քոլբի-ջեք

**Քոլբի-ջեք**, (կամ **Co-jack / Cojack**), ամերիկյան մարմարե պանիր, որը պատրաստվում է քոլբի և մոնտերեյ ջեքից պանիրների խառնուրդից։ Այն դասվում է կիսապինդ պանիրների շարքին և ունի մեղմ համ՝ շնորհիվ իր երկշաբաթյա հասունացման գործընթացի։ Պանիրը թարմ վիճակում սովորաբար վաճառվում է լիալուսնի կամ կիսալուսնի ձևով։ Քոլբի-ջեք պանիրը ունի մեղմ և նուրբ համ։ Քոլբի-ջեք պանիրը հիմնականում արտադրվում է ԱՄՆ-ի Վիսկոնսին և Կալիֆոռնիա նահանգներում։ Այն օգտագործվում է տարբեր ուտեստներում կամ որպես հալվող պանիր։ Այդ ուտեստների թվում են բուրգերները, մակարոնով ջեռեփուկները, պանրով մակարոները, ինչպես նաև տարբեր կասերոլներ և այլ ուտեստներ։

## Ծագումնաբանություն
Քոլբի-ջեք անվանումը առաջացել է այն երկու տեսակի պանիրների անունների միավորումից, որոնցից պատրաստվում է՝ քոլբի և մոնտերեյ ջեք պանիրները։ Քոլբի պանիրը ծագում է ԱՄՆ-ի Վիսկոնսին նահանգի Քոլբի քաղաքից և ստեղծվել է Ջոզեֆ Ֆ. Շտայնվանդի կողմից 1885 թվականին։ Մոնտերեյ ջեք պանիրը ծագում է Կալիֆոռնիայի Մոնթերեյ քաղաքից և պատրաստվել է մեքսիկացի ֆրանցիսկյան վանականների կողմից 1700-ական թվականներին։ Քոլբի-ջեք պանիրը ստացվել է այս երկու պանիրների միասին մարմարապատելուց։ Այն լայնածավալ արտադրության չի հասել մինչև 20-րդ դարը, հետո պանիրը դարձել է ավելի հայտնի և Վիսկոնսինից տարածվել է Միացյալ Նահանգների այլ շրջաններ։ Մինչ արդյունաբերական արտադրության սկսվելը, Վիսկոնսինի փոքր փայտե արտադրամասում օրական պատրաստվում էր ընդամենը 57 կգ (126 ֆունտ) պանիր։ Այդ ժամանակ քոլբի-ջեք պանիրը սեղմվում էր մոտ 5.8 կգ (13 ֆունտ) քաշ ունեցող երկար եղջյուրաձև ձևի մեջ և պատվում մոմով։

## Բաղադրիչներ և պատրաստման եղանակ
### Բաղադրիչնր
Քոլբի-ջեքը մարմարե պանիր է, որը ստացվում է քոլբի և մոնտրեյ-ջեք պանիրների խառնուրդից։ Այն կիսափափուկ ամերիկյան պանիր է, որը պատրաստվում է պաստերացված կաթից։ Քոլբի-ջեք պանրի մեջ առկա նարնջագույն գույնը առաջանում է անատտո  բնական ներկանյութից, որը օգտագործվում է քոլբի բաղադրիչի պատրաստման ընթացքում։  Քոլբի-ջեք պանրի համը պայմանավորված է այն առանձին պանիրների հատկություններով, որոնց համադրությամբ այն պատրաստվում է։

### Նատրիումի պարունակություն
2009 թվականին քոլբի-ջեք պանրի նատրիումի միջին պարունակությունը կազմել է 668 մգ՝ յուրաքանչյուր 100 գ պանրի համար։ 2014 թվականին այդ ցուցանիշը նվազել է՝ հասնելով 600 մգ նատրիումի յուրաքանչյուր 100 գ պանրի մեջ։

### Պատրաստում
Քոլբի և մոնտրեյ ջեք  պանիրները պատրաստվում են առանձին՝ պաստերացված կաթը և բակտերիալ կուլտուրաները խառնելով։ Լիովին խառնվելուց հետո ավելացվում է մակարդիչ նյութ, որի ազդեցությամբ պանրային խառնուրդը թանձրանում է և ստանում գելանման կառուցվածք։ Մակարդիչի ավելացումը նաև նպաստում է կաթնաշոռի և շիճուկի առանձնացմանը։ Քոլբի  պանրի պատրաստման ընթացքում ավելացվում է անատտո, որը պանրին  տալիս է բնորոշ նարնջագույն գույնը։ Բաղադրիչների խառնվելուց հետո խառնուրդներից հեռացվում է շիճուկը, և մնացած պինդ զանգվածից ընտրվում են յուրաքանչյուր պանրի բարձրորակ կաթնաշոռներ: Այնուհետև երկու պանիրների ընտրված կաթնաշոռները խառնվում են իրար, ինչի արդյունքում ստացվում է սպիտակ և նարնջագույն երանգ։ Ստացված պանիրը ձևավորվում է (հաճախ՝ կիսաշրջանաձև կամ ուղղանկյուն բլոկի տեսքով) կամ մանրացվում։ Որոշ դեպքերում պանիրը պահպանման նպատակով պատվում է մոմով, ինչը կախված է արտադրողի նախընտրությունից։

#### Հասունացման գործընթաց
Կիսափափուկ պանիրների մեծ մասը, այդ թվում՝ քոլբի-ջեքը, հասունացման ընթացքում պետք է պահվի 40°F–45°F (4–7°C) ջերմաստիճանում։ Պանիրը նախ փաթաթվում է մագաղաթյա կամ մոմապատ թղթով, ապա՝ պլաստիկ թաղանթով։ Հասունացման գործընթացը կարող է տևել մինչև 14 օր՝ վերահսկվող միջավայրում պահելու պայմաններում։ Այս փուլը թույլ է տալիս, որ պանիրը լիովին ամրանա, ինչպես նաև ամբողջությամբ միավորվեն դրա բաղադրիչներն ու համային հատկությունները։

## Գործարանային արտադրություն
մինի|Պանիր պատրաստող մեքենայի օրինակ, որը նման է քոլբի-ջեքի արտադրությանը

### Արտադրություն
Քոլբի-ջեքի արտադրությունը կարելի է բաժանել երկու տեսակի՝ մեծածախ և արդյունաբերական նպատակներով։ Քոլբի-Ջեքի պատրաստումը մնում է նույնը, բայց իրականացվում է ավելի մեծ մասշտաբով։ Գործարաններում արտադրվող պանրի մեծ ծավալների պատճառով ռոբոտներ են օգտագործվում՝ մեծ քանակությունների համար գործընթացը հեշտացնելու համար։ Մասնավորապես, խոշոր պանրի արտադրող Wirtz-ը նշում է. «Շուկայի այս պահանջարկը անհատականացված արտադրանքի համար ապահովելու համար մենք պետք է հնարավորինս առաջ մղենք մեր ավտոմատացումը և ստիպենք այն անել այնպիսի բաներ, որոնց համար այն նախատեսված չէր»։ Այս ավտոմատացումը կարևոր է, քանի որ այն հեշտացնում է գործընթացը՝ հաշվի առնելով քոլբի-ջեքի տեսակները, որոնք ընկերությունները պետք է արտադրեն։ Այս գործընթացն ավարտվելուց հետո ռոբոտները կրկին օգտագործվում են պանիրը փաթեթավորելու և արտադրելու համար։

### Փաթեթավորում և բաշխում
Քոլբի-ջեքը փաթեթավորվում և բաշխվում է ռոբոտաշինության միջոցով: Այս ռոբոտները պանիրը վերցնում են փոխադրիչ ժապավենից և փաթեթավորում բաշխման համար պատրաստ արկղերի մեջ: Այս ռոբոտները ճկուն են և կարող են տեղափոխել 0.03125-ից մինչև 20 ֆունտ փաթեթավորված պանիր։ Սա թույլ է տալիս արտադրական հաջորդականությունն ավելի արդյունավետ դարձնել և ավելի շատ պանիր փաթեթավորել բաշխման համար պատրաստ փաթեթների մեջ: Բաշխվելուց առաջ որակի ստուգման համար պատահականորեն ընտրվում է քոլբի-ջեքի փաթեթ: Դրանից հետո պանիրը պատրաստ է առաքվել ԱՄՆ-ում և արտասահման՝ կախված արտադրողից:

### Փաթեթավորում
Քանի որ քոլբի-ջեքը պատրաստվում է տարբեր ձևերով, պանրի յուրաքանչյուր տեսակի փաթեթավորումը տարբեր է։ Քոլբի-ջեքը կարող է փաթեթավորվել հետևյալ տեսակների մեջ.

* Վակումային փաթեթավորում
* Պարաֆինային մոմ
* Լատեքսային էմուլսիա (պլաստիկ ծածկույթ)

Փաթեթավորման տեսակը ընտրելիս պետք է հաշվի առնել բազմաթիվ գործոններ: Համաձայն *«Cheese Problems Solved»* ամսագրի՝ այդ գործոնների թվում են «ջրային գոլորշու, թթվածնի, NH3, CO2 և լույսի թափանցելիությունը , միացությունների սննդից փաթեթավորում կամ հակառակը տեղափոխման հնարավորությունը, ինչպես նաև գործնական նկատառումները, ներառյալ պիտակավորման համար պիտանիությունը և բաշխման ու վաճառքի ընթացքում պայմանների հետ համատեղելիությունը»։ Այս փաթեթավորումը նույնպես կախված կլինի արտադրողից և նրանց հայեցողությամբ կորոշի, թե որն է լավագույնը իրենց արտադրանքի համար:

## Հանրաճանաչություն
Քոլբի-ջեք պանիրը օգտագործվում է և՛ խոհարարության մեջ, և՛ առանձին։ Շատ ուտեստներ, որոնք հաճախ պատրաստվում են քոլբի-ջեք պանրով, ունեն ամերիկյան կամ մեքսիկյան ծագում։ Պանրի մեղմ համը հեշտացնում է այն ինտեգրել տարբեր բաղադրատոմսերի մեջ։ Պատմականորեն ամերիկյան և բրիտանական հայտնի պանրերը, ինչպիսիք են քոլբի-ջեք, չեդեր, մոնտրեյ ջեք և քոլբին, վերջին տարիներին ԱՄՆ-ում որոշակի հանրաճանաչության անկում են ապրել իտալական ոճի պանրերի՝ օրինակ, մոցարելայի  աճող պահանջարկի պատճառով։ Վաճառքի տեսակետից, քոլբի-ջեք պանիրը շատ պահանջված է ԱՄՆ-ում։ USDA տվյալների համաձայն՝ «Ամերիկյան ոճի բնական պանրերի,  ինչպիսիք են չեդդարը, քոլբի և ջեք պանիրները, մեկ շնչի հաշվով սպառումը 1995 թվականի 11.7 ֆունտից աճել է մինչև ավելի քան 15 ֆունտ 2017 թվականին» ինչը ցույց է տալիս քոլբի-ջեքի և նման պանրերի հանրաճանաչությունը։

## Ծանոթագրություններ

Կատեգորիա:Ամերիկյան պանիրներ
Կատեգորիա:Կովի կաթից պանիրներ